CELEX: 32010D0438
Language: bg
Date: 2010-08-10 00:00:00
Title: 2010/438/ЕС: Решение на Комисията от 10 август 2010 година за удължаване на периода на дерогация, през който България може да повдига възражения срещу превозите на някои отпадъци до България съгласно Регламент (ЕО) № 1013/2006 на Европейския парламент и на Съвета (нотифицирано под номер C(2010) 5434)  Текст от значение за ЕИП

11.8.2010   
            
            
               BG
            
            
               Официален вестник на Европейския съюз
            
            
               L 210/35
            
         РЕШЕНИЕ НА КОМИСИЯТА
   от 10 август 2010 година
   за удължаване на периода на дерогация, през който България може да повдига възражения срещу превозите на някои отпадъци до България съгласно Регламент (ЕО) № 1013/2006 на Европейския парламент и на Съвета
   (нотифицирано под номер C(2010) 5434)
   (текст от значение за ЕИП)
   (2010/438/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 63, параграф 4, трета алинея от него,
   като има предвид, че:
   
               (1)
            
            
               Съгласно член 63, параграф 4 от Регламент (ЕО) № 1013/2006 в периода до 31 декември 2009 г. България може да повдига възражения срещу превозите на някои отпадъци за оползотворяване.
            
         
               (2)
            
            
               С писмо от 23 декември 2009 г. България поиска удължаване на този период до 31 декември 2012 г.
            
         
               (3)
            
            
               Необходимо е да се гарантира, че опазването на околната среда остава на високо ниво в целия Европейски съюз, особено когато оползотворяването на някои превозени отпадъци би продължило да не съответства на националното законодателство на държавата изпращач във връзка с оползотворяването на отпадъци. Поради това България следва да запази възможността да възразява срещу някои нежелани планирани превози на отпадъци, предназначени за оползотворяване на нейна територия. Следователно е необходимо срокът на приложимия към България дерогационен режим да бъде удължен до 31 декември 2012 г.
            
         
               (4)
            
            
               Мерките, предвидени в настоящото решение, следва да се прилагат от 1 януари 2010 г., за да продължи да се гарантира по-добро опазване на околната среда, както и да се запази правната сигурност по отношение на правния режим, прилаган към превозите на отпадъци, предназначени за оползотворяване в България, в съответствие с Регламент (ЕО) № 1013/2006. Мерките, предвидени в настоящото решение, са в съответствие със становището на комитета, учреден съгласно член 18 от Директива 2006/12/ЕО на Европейския парламент и на Съвета (2),
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 12 от Регламент (ЕО) № 1013/2006 до 31 декември 2012 г. се удължава периодът, през който българските компетентни органи могат да повдигат възражения срещу превозите до България за оползотворяване на отпадъците, изброени в член 63, параграф 4, втора алинея от посочения регламент, и в съответствие с основанията за възражения, определени в член 11 от него.
   Член 2
   Настоящото решение влиза в сила от 1 януари 2010 година.
   Член 3
   Адресати на настоящото решение са държавите-членки.
   
      Съставено в Брюксел на 10 август 2010 година.
      
         
            За Комисията
         
         Janez POTOČNIK
         
            Член на Комисията
         
      
   
   
      (1)  ОВ L 190, 12.7.2006 г., стр. 1.
   
      (2)  ОВ L 114, 27.4.2006 г., стр. 9.